Papersnake/gushiwen huggingface dataset:
卜算子
向子諲（宋代）

临镜笑春风，生怕梅花妒。疑是西湖处士家，疏影横斜处。

江静竹娟娟，绿绕青无数。独许幽人子细看，全胜墙东路。
冬蚊
罗公升（宋代）

冬夜乃常燠，蚊鸣犹薨薨。
客枕本无寐，驱驰困挥肱。
向来炎歊中，意气莫敢膺。
群飞乘幽阴，各以啮自矜。
诗癯肉几何，磨吮恐不胜。
霜风日以劲，利觜那可凭。
奈何逞余毒，糜烂意未懲。
先生忽睡着，汝亦终何能。
从军行
厉玄（唐代）

边草旱不春，剑光增野尘。战场收骥尾，清瀚怯龙鳞。

帆色起归越，松声厌避秦。几时逢范蠡，处处是通津。
题黄维嘉医士小像三首 其三
徐士佳（清代）

宦海归来老病身，频叨良药度回春。羡君继起多贤俊，不独青囊有替人。
赋得芳气有无中
玄烨（清代）

大儒吟咏物，正自托诗情。气质原含内，芬芳远向荣。

藕花中外直，绛雪有无名。惟愿菊兰气，山林勿使轻。
沁园春 寄程穆倩
李符（清代）

五月停舟，曾访闲居，碧梧映门。有美酒盈尊，接篱倒著，生香辟蠹，束笋横陈。

吐纳便便，丰神奕奕，淮海维扬一俊人。相逢晚，喜君能倒屣，我愿扶轮。

砚名星宿堪珍。见梦里、擎将圭冕神。故石麟绣虎，才华倾国，秦书漠篆，笔法空群。

荷芰为衣，松枝作麈，忆听清谈又几旬。当斯际，想科头踞石，抱膝看云。
忆山行
郭之奇（明代）

尝蓄名山意颇奢，偶遭人世乱如麻。谢绝中原辞五岳，远从夷徼问天涯。

天涯峰岫多殊状，刺眼荆榛费剔爬。芜秽日删山翳辟，冈峦放出古烟霞。

以兹感叹成故识，日假清光月借华。薜萝每结幽人径，桃李妆成学士花。

品题欲尽秋岩竹，吟讽常依春涧蛙。破涕为欢谁与共，长歌当泣每堪誇。

岂知此事山仍勒，山心人意两参差。去年此日交山里，身是行云山是家。

今年此日家何处，山在云中人在阇。去年此日山花发，冷艳幽香透碧纱。

今年此日花何处，寒蔓依墙紫棘加。山禽山兽齐归网，山人为尔罢秋畬。

已教牛骥称同调，岂惟鸡鹤并居笯。凤兮何德使狂笑，麟胡为来使圣嗟。

便许笼宽终损羽，谁怜囿小复施罝。人在人閒山日远，山在人閒山亦哗。

青山几个能青眼，山眼冥冥山面遮。登彼西山那可得，愁对西峰夕照斜。
瑞竹即事三绝 其三
李之仪（宋代）

鸭脚初成绿未齐，芭蕉仍在柿阴西。推迁节物均如此，眼界何须苦自迷。
宴四川余制置乐语口号
李曾伯（宋代）

分弓辍自侍臣班，来拥貔貅设汉关。
胆落毡裘千里外，指呼羽汉一麾间。
共期朴实工夫到，会见承平气象还。
荆益论盟如此酒，从今西雇释天颜。
早朝遇执政于路
孔武仲（宋代）

红烛转沙堤，天门仗未齐。槐阴勒马待，月在御沟西。
过惠州柬沈屺庵司理公祖
陈廷和（清代）

忽忽浮云塞路岐，间关蛮越欲何之。可堪北辙涂膏事，反作南冠对泣时。

舐犊垂怜孤客意，弃材难慁圣明知。请看初日潇湘色，馀照犹传八咏诗。
送归使绝句 其五
罗公升（宋代）

鱼鳖甘贻祸，鸡豚饱自焚。莫云鸥鹭宿，馋口不饶君。
园中四时歌 其一 春
胡应麟（明代）

北郭寻芳冉冉，西园载酒迟迟。晓日含花紫燕，春风绕树黄鹂。
残年
陆游（宋代）

残年迫钟漏，病骨怯风霜。投帻早当去，强颜徒自伤。

文符纷似雨，讼诉进如墙。笑杀沧浪客，微官有许忙。
谢寄端砚四首 其二
曾几（宋代）

名声藉甚端溪砚，何况珍材琢下碞。兔颖麝煤俱惬当，使君裁鉴果超凡。
雅安人日次旧韵二首
苏轼（宋代）

人日滞留江上村，定知芳草怨王孙。
题诗寄远方挥翰，扶杖登高独出门。
柳色忍看成感叹，花前归思自飞翻。
浮阳披冻虽才弄，已觉春工漏一元。
赠钱承务吟翁
刘弇（宋代）

何事新霜上鬓毛，从前都为作诗劳。老松经岁材方劲，古桧吟诗韵更高。

可播管弦升乐府，自堪奴仆命离骚。冥搜直到穷源处，惊得神啼与鬼号。
读壬子以前诗
任希夷（宋代）

一览欲销忧，万感纷如昨。
兰萱新去丛，棠□无留萼。
哀哉谁与言，泪雨九河落。
鹧鸪天（新春）
葛胜仲（宋代）

玉琯还飞换岁灰。定山新棹酒船回。年时梁燕双双在，肯为人愁便不来。

衰意绪，病情怀。玉山今夜为谁颓。年时梅蕊垂垂破，肯为人愁便不开。
奉赠平章李相公十韵
赵孟頫（元代）

鱼水千年庆，龙云亿载春。乾元开泰运，圣主得贤臣。

画像丹青炳，书题刻画真。春宫承宠旧，秋谷赐名新。

扶日登皇极，经邦赞化钧。甘盘基相业，傅说应星辰。

报国非私已，逢时岂爱身。谁能动天子，今复见山人。

始白诗书效，行看俗化淳。硕陈归美意，作诵比丞民。
放言
文同（宋代）

裨海之外既尔知，自问何苦安喧卑。
胡不往见蒙毂士，看卷龟壳食蛤蜊。
塞废井文
杜牧（唐代）

井废辄不塞，于古无所据。今之州府厅事有井，废不塞；居第在堂上有井，废亦不塞，或匣而护之，或横木以土覆之，至有岁久木朽，陷人以至于死，世俗终不塞之，不知出何典故而井不可塞？井虽列在五祀，在都邑中物之小者也。若盘庚五迁其都，社稷宗庙，尚毁其旧，而独井岂不塞邪！古者井田，九顷八家，环而居之，一夫食一顷，中一顷树蔬凿井，而八家共汲之，所以籍齐民而重泄地气。以小喻大，人身有疮，不医即死，木有疮，久不封即亦死。地有千万疮，于地何如哉？古者八家共一井，今家有一井，或至大家至于四五井，十倍多于古。地气漏泄，则所产脆薄，人生于地内，今之人不若古之人浑刚坚一，宁不由地气泄漏哉？《易》曰“改邑不改井”，此取象言安也，非井不可塞也。天下每州，春、秋二时，天子许抽常所上赋锡宴，其刺史及州吏必廓其地为大宇，以张其事。黄州当是地，有古井不塞，故为文投而实以土。
过黄州作
方干（唐代）

弭节齐安郡，孤城百战残。傍村林有虎，带郭县无官。

暮角梅花怨，清江桂影寒。黍离缘底事，撩我起长叹。
送袁侍郎
嘉定太学生（宋代）

天眷频年惜挂冠，谁令今日远长安。举幡莫遂诸生愿，祖帐应多行路难。

去草岂知因害稼，弹乌何事却惊鸾。韩非老子还同传，凭仗时人品藻看。
怀亲堂
苏泂（宋代）

升堂知孝子，即事每思亲。
根本由先世，栽培得后人。
一林香自好，四序感如新。
勿作商颜恋，家传汉幄臣。
商山二首
司空图（唐代）

清溪一路照羸身，不似云台画像人。

国史数行犹有志，只将谈像继英尘。

马上搜奇已数篇，籍中犹愧是顽仙。

关头传说开元事，指点多疑孟浩然。
次韵刘蔡仲秀才雪后登竹阁 其二
释道潜（宋代）

君看楚峤耸巑岏，圭壁千层间翠岚。山后一峰尤秀拔，依稀还落剡溪南。
宿钱塘尉廨
陈师道（宋代）

平湖遶舍山无盗，官事长闲俸有金。
安得终身为御寇，不辞儿女作吴音。
龙潭太室一笋穿入露满其上因赋之
楼钥（宋代）

一笋入屋照座寒，凌晨仍有清露漙。
益信露珠自根起，正如真露朝泥丸。
厦屋不应为汝穿，不肯屈节斜倚栏。
干霄拂云已在望，且复自保青琅玕。
阳春曲·春景
胡祗遹（元代）

几枝红雪墙头杏，数点青山屋上屏。一春能得几晴明？三月景，宜醉不宜醒。
残花酝酿蜂儿蜜，细雨调和燕子泥。绿窗春睡觉来迟。谁唤起？窗外晓莺啼。
一帘红雨桃花谢，十里清阴柳影斜。洛阳花酒一时别。春去也，闲煞旧蜂蝶。
乙未岁家居不出偶读渊明诗因集其句为一首曰归田园
王祎（明代）

丈夫志四海，驱役无停息。荣华难久居，岁月相催逼。

纵浪大化中，人生不满百。时驶不可稽，前涂渐就窄。

吾生行归休，营已良有极。念念动中怀，行行向不惑。

守拙归园田，贫居安稼穑。司田眷有秋，苗生满阡陌。

幽兰生前庭，灌木荒余宅。闭门不复出，何尝失显默。

时还读我书，抗言谭在昔。穷通靡攸虑，我心固匪石。

浊酒聊可恃，素衿不可易。怀此贞秀姿，谅哉宜霜柏。
题杂书卷六言三首
刘克庄（宋代）

小雅衰周所作，二南治世之音。
子虚失之夸大，太玄文以艰深。
阮郎归
赵师侠（宋代）

微云扫尽碧虚宽。月华光影寒。山河表里鉴中看。沈沈清夜阑。
风细细，露漙漙。神游八极间。九宵回首望尘寰。悠然醉梦还。
贺新郎 竹逸斋中紫牡丹枯而复生为填此词
陈维崧（清代）

日暖莺声细。喜亭亭、依然玉琢，吴宫小字。暂别红尘刚一载，还傍画楼珠砌。

却又斗、新兴鬟髻。多少桃腮和杏脸，算旧人、远胜新人丽。

论族望，雒阳魏。

看花漫忆当年事。记人名、一般颜色，几般才艺。自被子规催去急，零落娇香满地。

拚舞榭、为伊长闭。若使紫台真再返，笑鸿都、枉用骖鸾计。

花凝笑，又含睇。
一枝花·咏喜雨
张养浩（元代）

用尽我为国为民心，祈下些值金值玉雨，数年空盼望，一旦遂沾濡，唤省焦枯，喜万象春如故，恨流民尚在途，留不住都弃业抛家，当不的也离乡背土。
[梁州]恨不得把野草翻腾做菽粟，澄河沙都变化做金珠。
直使千门万户家豪富，我也不枉了受天禄。
眼觑着灾伤教我没是处，只落得雪满头颅。
[尾声]青天多谢相扶助，赤子从今罢叹吁。
只愿得三日霖霪不停住，便下当街上似五湖，
都渰了九衢，犹自洗不尽从前受过的苦。
有感
王质（宋代）

北斗阑干外，浮云拄杖中。天高千障立，月静一江空。

宇宙横挥麈，乾坤落转蓬。浩歌聊举酒，无泪哭英雄。
次韵答李念腾计部
孙传庭（明代）

新柳垂垂翠欲牵，旗亭握别已经年。三春怀想燕云阻，千里音书郢雪传。

去就尔犹馀古道，浮沉我自逊时贤。寄言近日西溪上，萝月松风倍可怜。
缑山西峰草堂作
岑参（唐代）

结庐对中岳，青翠常在门。遂耽水木兴，尽作渔樵言。

顷来阙章句，但欲闲心魂。日色隐空谷，蝉声喧暮村。

曩闻道士语，偶见清净源。隐几阅吹叶，乘秋眺归根。

独游念求仲，开径招王孙。片雨下南涧，孤峰出东原。

栖迟虑益澹，脱略道弥敦。野霭晴拂枕，客帆遥入轩。

尚平今何在，此意谁与论。伫立云去尽，苍苍月开园。
重九日雨仍，菊花未开，用辘轳体
杨万里（宋代）

良辰巧与赏心违，四者能并自古稀。
恰则今年重九日，也无黄菊两三枝。
闭门幸免吹乌帽，有酒何须望白衣。
政坐满城风雨句，平生不喜老潘诗。
送内弟汪强仲赴台州税官
楼钥（宋代）

雕鞍去去不容攀，柳下门墙辍往还。
可但征商私龙断，不妨拄颊看巾山。
右军墨妙惟修禊，太傅才高亦抱关。
只尺亲庭毋苦恋，有人能伴适尔床。
观二树山人画梅即和题画诗韵 其一
邵晋涵（清代）

青袍筇竹净无埃，万点疏花腕底开。想见铜坑风雪路，倒骑驴背独吟来。
和窦中丞岁酒喜见小男两岁
熊孺登（唐代）

更添十岁应为相，岁酒从今把未休。

闻得一毛添五色，眼看相逐凤池头。
未廻车
徐照（宋代）

山川匪遥远，行人未廻车。
欲语昨宵梦，忽接今朝书。
啼乌在屋上，绿草生庭除。
仰看日月光，照知子衿裾。
送尚宝凌卿使交南
丘浚（明代）

旭日初升万国明，钿函玉札下南溟。符台自昔瞻卿月，远道于今望使星。

老树古香生桂蠹，乱山残雨带龙腥。兹行万里真奇绝，好把新诗纪所经。
次韵题李援舫子
张耒（宋代）

紫髯不复见，故宫无人门。
元子亦寂寞，一丘吊遗魂。
兴亡两梦幻，今古一朝昏。
念当置是事，尽此舟中樽。
赠宗人前公安宰君
郑谷（唐代）

喧卑从宦出喧卑，别画能琴又解棋。海上春耕因乱废，

年来冬荐得官迟。风中夜犬惊槐巷，月下寒驴啮槿篱。

孤散恨无推唱路，耿怀吟得赠君诗。
范饶州夫人挽词二首
梅尧臣（宋代）

君子丧良偶，拊棺哀有余。
庄生惭击缶，潘岳感游鱼。
夕苑凋朱槿，秋江落晚蕖。
犹应思所历，入室泪涟如。
田家苦
方岳（宋代）

六月之雨田成溪，七月之旱烟尘飞。
眼中收拾不十年，未议索尘儿啼饥。
夜点松明事冶谷，规避债家相迫促。
平明排闼自分沾，渠更舞权还不足。
登涟漪阁
储泳（宋代）

杰阁枕平川，秋光淡远烟。
窗开林外景，影占水中天。
野色归吟笛，征帆过客船。
危栏人徒倚，缥进十洲仙。
赵飞燕写真
党怀英（金朝）

昭阳宫里千蛾眉，中有一人轻欲飞。娣妹夤缘特新宠，六宫铅粉无光辉。

春回太液花如绣，花底轻风扶翠袖。君恩不许作飞仙，襞积宫裙留浅皱。

君王贪宴温柔乡，木门不省摇仓琅。避风台成略今古，空使遗妒惊霓裳。

当年倾城复倾国，谁写馀妍入丹碧。背灯拥髻一潸然，不应尚有樊通德。
小游仙 其四
潘焕媊（清代）

吐饭成蜂惊《抱朴》，唾盘为獭说樊姑。漫将狡狯矜奇术，我亦能抛米作珠。
答韦山人隐起龙文药瓢歌
皎然（唐代）

野人药瓢天下绝，全如浑金割如月。彪炳文章智使然，

生成在我不在天。若言有物不由物，何意中虚道性全。

韦生能诗兼好异，获此灵瓢远相遗。仙侯玉帖人漫传，

若士青囊世何秘。一捧一开如见君，药盛五色香氛氲。

背上骊龙蟠不睡，张鳞摆颔生风云。世人强知金丹道，

默仙不成秽仙老。年少纷如陌上尘，不见吾瓢尽枯槁。

聊将系肘步何轻，便有三山孤鹤情。东方小儿乏此物，

遂令仙籍独无名。
赠妓兜娘
滕宗谅（宋代）

十载芳洲采白苹，移舟弄水赏青春。
当时自倚青春力，不信东风解误人。
满江红 和外送春韵
冯娴（清代）

庭院深沉，湘帘外，馀芳还有。凝望处，远山烟霭，愁霖声又。

彤管漫吟消雨后，紫姑暗祷占晴昼。问仙家，经岁总如春，曾归否。

心已醉，非关酒。眉未展，非同柳。听檐前响滴，令人诗瘦。

蝶伴蜂群迷不出，芳郊绮陌游难久。惜光阴，滚滚似流波，空孤负。
小孤山
傅文翁（宋代）

滟澦拓瞿塘，二孤障澜蠡。
大哉神禹功，天地相终始。
题武氏画鹊
陆伸（宋代）

闻道清时有窦申，荣途送喜故能频。
如何只在萧墙外，不遇雕陵挟弹人。
初夏偕同署诸君子饮西郊池亭仍用前韵
袁宏道（明代）

花时聊复问鸥群，树有新阴藻有文。且与共听幽涧水，休教惊散隔溪云。

青衫暂可驱从使，红袖那堪对此君。韵远心空无一语，不知啼鸟欲何云。
大中祥符朝会五首 其三 三举酒用《庆云》。
郊庙朝会歌辞（宋代）

惟帝佑德，卿云发祥。纷纷郁郁，五色成章。奉日逾丽，回风载翔。

歌荐郊庙，播厥无疆。
桃花水 浴鹅
顾太清（清代）

东风细细柳丝丝。泥人春日迟。微波动，碧参差，暗水涨新池。

独自倚栏时。对涟漪。清流何事最相宜。浴鹅儿。
送泰甫贡先生还朝便先往浙东访妻子 其二
李士瞻（元代）

风雨潇潇鸡乱呼，使君无奈赋归欤。草玄易觅扬雄宅，到寺难求太史书。

白发词臣还秘省，紫苞威凤耀云裾。会看同住京华日，退食时时一起予。
香奁八咏 其三 月奁匀面
黄伯旸（元代）

扬州青铜出深井，粉绵拂拭冰光冷。妆楼笋指揉红玉，素娥飞出娇相并。

樱唇敛气不敢呵，脂浓粉淡劳揩磨。双鸾掩罢出门去，一阵落花红雨过。
送程道大归新安兼简宪使卢处道学士四首 其二
俞德邻（宋代）

十年故国黍离离，一日翩然赋式微。儒服政怜山鸟怪，机心何独海鸥飞。

山中朝露閒观槿，岭曲春风自采薇。苍狗白衣从变化，是今非昔昔谁非。
用山谷题借景轩赋史簿清荫
释宝昙（宋代）

竹君如余子琴张，友此百十庸何伤。
听渠风雨夜深语，撼我窗几无边凉。
起来颠倒急穿袜，直恐吾庐变林樾。
却烦清影过墙来，已约姮娥借明月。
夜饮慈云诸公索诗因成长篇
陈著（宋代）

世艳明灭萤尾光，客气腾跃烟中香。
烟消萤死竟何有，要知人事亦何常。
今夕何夕山中集，六客相对通肺肠。
樽中不问酒圣贤，得醉即是无何乡。
耳边鼓笛有自好，忽散而去何吾妨。
吾辈本非淫湎流，聊以寄意齐兴亡。
老禅知我酷信我，谓此非痴亦非狂。
呼童展纸快磨墨，听我趁笔穷夜长。
砉然一笑如梦觉，清风明月自有天文章。
嘲蝶
胡宿（宋代）

三春流寓寄花房，雌去雄飞过短墙。
双翅薄匀何晏粉，一身偷带贾充香。
风多苑后飞无数，日暖池边舞更狂。
却为有情人爱惜，六宫皆作绣衣裳。
南城咏古十六首 其一 黄金台
乃贤（元代）

落日燕城下，高台草树秋。千金何足惜，一士固难求。

沧海谁青眼？空山尽白头。还怜易河水，今古只东流。
如梦令（陈虚中席上作，赠李商老）
谢薖（宋代）

人似已圆孤月。心似丁香百结。不见谪仙人，孤负梅花时节。愁绝。愁绝。江上落英如雪。
与宣供奉携瘿尊归杏溪园联句
李益（唐代）

千畦抱瓮园，一酌瘿尊酒。唯有沃洲僧，时过杏溪臾。 ——李益

追欢君适性，独饮我空口。儒释事虽殊，文章意多偶。 ——广宣
送洪内翰知太平府
沈继祖（明代）

文章有正派，此派公独传。
中绝仅如线，鸾胶真续弦。
自有乘法累，吾道几弃捐。
相挻入茫昧，一律争谈玄。
谁洗新学肠，少愈自圣颠。
斯文日琢丧，未丧关诸天。
上帝实惠顾，为时生此贤。
高文破崖岸，天地登大全。
论事似陆贽，实录如史迁。
绪余寄吟咏，直追风雅篇。
根本于丘轲，道德其渊源。
如奏清庙瑟，三叹遗音存。
如闻阳春曲，和者奚寡焉。
公昔在西掖，丝纶代王言。
胥吏俱腕脱，思涌惊飞泉。
玉堂久挥翰，夜席屡为前。
禁中得颇牧，可但词采专。
草书招赞普，传檄定幽燕。
欲清塞北尘，自许素志坚。
经纶天下手，经纶天下手，
绘像期凌烟。异论忽矛盾，
去国可翩然。申伯宣辅相，
有时于蕃宣。帆锦落天东，
寒色与江连。雪意聚忽散，
雁字整复偏。行行采石江，
斗酒酹谪仙。古来文士贵，
宠数极异恩。金井沃醉面，
落笔动至尊。愿言投谮者，
以雪千载冤。伟哉扶靴气，
宁复事拘变质挛。异世傥周调，
一系五湖船。
梅林春信
李侗（宋代）

积雪千林冻欲摧，倚栏日日望春回。
天公为我传消息，故遣梅花特地开。
梨花
张建（宋代）

蠹树枝高茁朵稠，嫩苞开破雪搓毬。碎粘粉紫须齐吐，润卷丹黄叶半抽。

月影晓窗留好梦，雨声深院锁清愁。琼胞已实香犹在，散入长安卖酒楼。
瞻彼萱草 其一
何维柏（明代）

瞻彼萱草，植于北堂。怡颜养志，嘉乐允臧。我思古人，百顺是将。

循省内■，寝食靡遑。心之忧矣，曷其能忘。
南乡子 剪荷
曾廉（清代）

烟水满池塘。宛有佳人晒翠裳。姣少衰迟俄顷事，思量。

难得花香叶又香。

白露剪残黄。百子池边向靓妆。却恨秋风团扇冷，郎当。

每替扬雄覆酱堈。
春雨
陆游（宋代）

春阴不肯晴，春雨断人行。
惨澹柴荆色，萧条鸡犬声。
香分豆子粥，美啜芋魁羹。
犹胜梁州路，蒙毡夜下程。
周元特詹事挽词二首
韩元吉（宋代）

黄发趋严诏，青宫启太微。
园公方入侍，疏傅已言归。
奏牍三千在，流年七十稀。
无从奠难酒，老疾只沾衣。
送铁佛寺盟长老还襄阳
丁鹤年（元代）

襄汉扬波日，江湖避地时。行行随老母，处处礼名师。

云水元无住，风尘信所之。睦州勤奉养，江革备艰危。

掌钥钟山下，传灯鄂渚湄。剩翻龙藏典，几咏《鹤楼》诗。

深慨丛林废，真成一木支。铜仙频阅世，铁佛重开基。

法几雕文具，灵幡刺綵丝。云钟晨缥缈，月殿夜参差。

已悟无生法，还兴罔极悲。他乡流徙远，先垄奉迁迟。

澒洞今方息，旋归故可期。望云双泪泻，计日寸心驰。

官柳催飞锡，昙花侑奠仪。既明埋玉理，岂是系珠痴。

定应眠牛兆，毋生触鹿疑。春晖怜旧线，秋露荐新祠。

生死俱无憾，诸方起孝思。
述志诗
侯瑾（两汉）

嫫母升玉堂。
织妇怨
文同（宋代）

掷梭两手倦，踏籋双足趼。
三日不住织，一疋纔可剪。
织处畏风日，剪时谨刀尺。
皆言边幅好，自爱经纬密。
昨朝持入库，何事监官怒。
大字雕印文，浓和油墨污。
父母抱归舍，抛向中间下。
相看各无语，泪迸若倾泻。
质钱解衣服，买丝添上轴。
不敢辄下机，连宵停火烛。
当须了租赋，岂暇恤襦袴。
前知寒切骨，甘心肩骭露。
里胥踞门限，叫骂嗔纳晚。
安得织妇心，变作监官眼。
哀黄鸟
胡仲弓（宋代）

怜君金缕衣，失脚蹈然机。
自是我心恻，非关物命微。
引雏谁共食，求友便忘归。
送汝入幽谷，惊魂何处飞。
及第后读书院咏物十首上礼部李侍郎 鞭鞘
樊铸（唐代）

幸约策为名，提携道上行。卜邻贞干并，□质真绳并。

节峻根堪托，柔多指可萦。希看着鞭处，下下振声明。
减字木兰花（咏柳）
赵长卿（宋代）

柳丝摇翠。翠幄笼阴无限意。不绊行舟。只向江边绊客愁。

月明风细。分付一江流去水。娇眼伤春。谁是章台欲折人。
听雨
徐瑞（宋代）

听泉听雨不须悲，声本无情我自痴。梦觉不同均是梦，寂然妙在不闻时。
姑苏台
苏泂（宋代）

草满污莱雪满峰，吴王台殿落青红。
姑苏门外连宵泊，愁听寒山半夜钟。
周十三丈约同马三丈入青原山赋诗五首以记行 其二
赵蕃（宋代）

有见匪山色，所闻非市声。思公藏有塔，钓士隐无名。

兀兀故林愿，悠悠流俗情。经禅虽未暇，樵牧念馀生。
重过何氏五首 其二
杜甫（唐代）

山雨尊仍在，沙沈榻未移。犬迎曾宿客，鸦护落巢儿。

云薄翠微寺，天清黄子陂。向来幽兴极，步屣过东篱。
赵圣符权涟水军使按周立事且去犹闻上乞不赦为作长句
王安中（宋代）

颍川异日刚彊守，诸吏僵仆奸豪走。济南使君羞怯懦，故破瞷宗三百口。

官为声名计则多，寻常手滑如彼何。心知昔人不妄作，随事砭斫或拊摩。

河神娶妇理必往，城北杀子吾当诃。襄濆赵侯世儒雅，轩昂忽变肠无它。

奴欺主女积十载，侯以半纸申严科。人言赵侯广汉后，宜有擿伏如神手。

青衫诸掾日蹉跎，众或屈凌天自佑。谁过襄濆刻石傍，告以吾言慰耆旧。

侯今儿子能文章，母太夫人百岁寿。
谒金门·归去未
辛弃疾（宋代）

归去未。风雨送春行李。一枕离愁头澈尾。如何消遣是。遥想归舟天际。绿鬓珑璁慵理。好梦未成莺唤起。粉香犹有殢。
夏晚有怀平泉林居（宜春作）
李德裕（唐代）

孟夏守畏途，舍舟在徂暑。愀然何所念，念我龙门坞。

密竹无蹊径，高松有四五。飞泉鸣树间，飒飒如度雨。

菌桂秀层岭，芳荪媚幽渚。稚子候我归，衡门独延伫。

谁言圣与哲，曾是不怀土。公旦既思周，宣尼亦念鲁。

矧余窜炎裔，日夕谁晤语。眷阙悲子牟，班荆感椒举。

凄凄视环玦，恻恻步庭庑。岂待庄舄吟，方知倦羁旅。
罗浮杂咏 其一
梁宪（明代）

晚凉邻叟过，沽酒梅花村。月照花影乱，云深不见门。
奉和冬至乾阳殿受朝应诏诗
许善心（隋代）

森森罗陛卫，哕哕锵璁珩。礼殚五瑞辑，乐阕九功成。
昌化多山奇甚
倪元璐（明代）

围得都如垓下军，一峰峰起密于纹。小酬好事谢康乐，莫语耽于宗少文。

九锡拟加溪上石，七擒不纵岭前云。上头定有神仙宅，隐约笙歌月下闻。
眉妩
高士奇（清代）

渐杨花如絮，杏叶成阴，春去倩谁羁。绾病里愁春，去伤心，问今朝天气凉暖。

小楼曲院，听晓莺、墙外低啭。更闻道，百草千花尽，幸红药开晚。

空忆南汀北堰。奈病魔无赖，朝朝增叹。难忘烟霞兴，湖山上、风月须我批判。

画裙团扇，记断魂、旧游陈案。又愁似悠悠，江水绿境频换。
登歌二首 其一
褚渊（南北朝）

惟王建国，设庙凝灵。月荐流典，时祀晖经。瞻宸僾思，雨露追情。

简日筮晷，閟奠升文。金罍渟桂，冲幄舒薰。备僚肃列，驻景开云。
谢银工
薛昭纬（唐代）

一碟毡根数十皴，盘中犹更有红鳞。

早知文字多辛苦，悔不当初学冶银。
纪事八阕 点绛唇 其七 茅檐望月
熊琏（清代）

绝少清缘，惟怜夜月悬空际。嫦娥知己。不以荒寒弃。

何必雕栏，娥娥瑶辉丽。西风里。芦帘乍启。有个人凝睇。
同游云盖分题得云字
释德洪（宋代）

公才如天骥，超绝气逸群。低摧簿书中，一笑置勿论。

我如剪翎鹤，俛啄穷朝昏。生涯无窖子，乞食尝扣门。

但为口腹累，乖隔如参辰。此夕复何夕，共宿湘山云。

境清藏胜气，情高发幽欣。天风吹笑语，乞与人间闻。

念公翰墨场，少年策奇勋。世味如嚼蜡，喜著磨衲裙。

裴公师黄檗，圆泽友李憕。因法偶相逢，则以法为亲。

安知我与子，夙昔非弟昆。吾闻三生石，曾歌旧精魂。

他年葛洪陂，相寻定烦君。先当理故事，过山寻老仁。

要同夏口村，发瓮惊前身。
盛叔章画
鲍恂（元代）

烟湿空林翠霭飘，渚花汀草共萧萧。
仙家应在云深处，祇许人间到石桥。
送高南畴赴贵州臬司任 其二
尹继善（清代）

万里苗疆路，黔山我旧过。峰高云傍马，磴险手攀萝。

努力青霄远，伤离白发多。漫云非泽国，处处慎风波。
过何泰华园分韵二首
陶望龄（明代）

今日何园句，能无忆少陵。
迷人寄生酒，匝地月支藤。
莲褪鱼吹粉，苔深石减棱。
轩窗随面面，寒竹影层层。
梦中作
张惇（宋代）

楚峡云娇宋玉愁，月明溪净印银钩。襄王定是思前梦，又抱霞衾上玉楼。
岁冬至唐村坟山扫松
卫宗武（宋代）

忆昔入此山，首夏接春季。
谷鸟正嚘嘤，芬芳尤妩媚。
青青交道杉，森郁互参倚。
谁乎一叱咤，斩艾如草薙。
遂令墟墓间，常抱斧斤耻。
仅存盘涧松，绰有虬龙势。
矫矫千岁姿，昂霄犹舞翠。
我来省松槚，适当谷之昧。
石齿咽残流鸣族，息群喙。
木石缩羽鳞，风霜剪菑翳。
害然眼界清，如至人境外。
意行步崎岖，白云生屐履。
林光渍欲流，冉冉湿衣袂。
曾来入画图，人行绝毡毳。
风尘不可到，心迹两无秽。
追寻得良俦，清吟可相配。
不效互唱酬，日与青山对。
兹游拟畅情，俄值风雨晦。
渐喜迫新阳，天地宁久闭，
屋角数点明，冰花送春意。
宋江三十六赞
龚开（宋代）

古人用智，义国安民。
惜哉所予，酒色粗人。
与秦太虚参寥会于松江而关彦长徐安中适至分
苏轼（宋代）

吴越溪山兴未穷，又扶衰病过垂虹。
浮天自古东南水，送客今朝西北风。
绝境自忘千里远，胜游难复五人同。
舟师不会留连意，拟看斜阳万顷红。
二子缘诗老更穷，人间无处吐长虹。
平生睡足连江雨，尽日舟横擘岸风。
人笑年来三黜惯，天教我辈一樽同。
知君欲写长想忆，更送银盘尾鬣红。
贫病戏书
陆游（宋代）

得米还忧无束薪，今年真欲甑生尘。
椎奴跣婢皆辞去，始觉卢仝未苦贫。
十七夜雨坐
许宗鲁（明代）

秋云满空塞，夜景生寥廓。
开帘对零雨，客思转萧索。
灯明虚室幌，月暗高城柝。
天际闻远鸿，琴中悲怨鹤。
佳人不共赏，感叹秋怀恶。
侧想明月辉，梧桐坐来落。
诉衷情
晏殊（宋代）

露莲双脸远山眉。偏与淡妆宜。小庭帘幕春晚，闲共柳丝垂。

人别后，月圆时。信迟迟。心心念念，说尽无凭，只是相思。
赋山茶示陈慧甫三首
张明中（宋代）

老叶莍红为怯冬，却将醉脸对东风。
丹砂一夜匀千萼，造化如何不费工。
晚坐观风亭三首
宋庠（宋代）

我来秋色逼霞曛，更作凭兰远望人。
山口远衔遥白渡，水头斜略小平津。
年华有恨惊心去，世事无端刺眼新。
深愧具茨芝术在，挂冠终拟狎尧民。
留九宫山封道士饭因赠
董嗣杲（宋代）

菜本芃芃剪青玉，馔成浇饭填清腹。
孤鹤出自九宫山，双眸如鹘步如鹿。
我闻深谷少得盐，食淡眠幽体已仙。
轩轩意趣神气全，中寿亦过八十年。
送顾嗣宗返吴门次留别韵
缪沅（清代）

韩孟云龙日夕依，故山猿鹤久相违。人如诸葛真名士，品是江东大布衣。

吴地烟岚应入梦，楚天鸥鹭渐忘机。步兵日有莼鲈思，隐语当归且缓归。
大仙庙
苏泂（宋代）

为云为雨话头长，十二峰前事渺茫。
尽道翠眉愁未展，不应犹忆楚襄王。
和申屠御史来豫章韵
王义山（宋代）

一衣带水绕洪城，水不在深龙则灵。
檐栋中间人渺渺，烟云朝暮柳青青。
肯将明月清风我，来伴西山南浦亭。
好把甘泉洗贪酷，生民血渍吏牙腥。
示众
释重顯（宋代）

丫角女子白头丝，报你诸方作者知。
借问住山何境界，春风拂拂，
春鸟喧喧。翠峰不能助发，
心印却是他传。
用前韵招蕃叟弟
陈傅良（宋代）

落花风雨奈愁何，愁亦不应缘落花。
尚可流觞追曲水，底须占鵩似长沙。
无人晤语鸟乌落，为我食贫楼笋佳。
休说关河无限恨，腹非空怒道旁蛙。
茂陵
李商隐（唐代）

汉家天马出蒲梢，苜蓿榴花遍近郊。
内苑只知含凤嘴，属车无复插鸡翘。
玉桃偷得怜方朔，金屋修成贮阿娇。
谁料苏卿老归国，茂陵松柏雨萧萧。
惜分飞 送香滨妹于归洞庭
张良婵（清代）

刚见春来才几许。仙子遽归洞府。紫燕穿花舞，依依也欲留人住。

恨煞红船无意绪。偏载人儿归去。一望鸱湖渡，洞庭波撼相思路。
后主庙
汪元量（宋代）

汉贼不两立，英雄恨不平。
孔明劳已死，仲达走还生。
双剑鹰鹯急，三秦虎豹横。
东南无霸气，恢复恐难行。
次韵和韩持国雪二十韵
刘攽（宋代）

层云升苍莽，密雪乱高低。巧致欺工倕，繁多感计倪。

因高宜岳镇，善下及涂泥。海变方朝若，天通忆命黎。

悬檐垂龃龉，投隙置刀圭。冥顼豪无赖，娥舒弱易迷。

清心还自照，正色故思齐。报曙端成误，惊春妄问奚。

林珍翔鹭鹄，玉气堕虹蜺。猎野甘燔兔，登川快臛蠵。

风回飘柳絮，日暝乱醯鸡。虫篆初难辨，庖羔久未刲。

冥鸿愁径度，饥雀怆单栖。律验知阳复，天旋测气跻。

浮生共羁旅，外境本筌蹄。置酒容高会，论文慰解携。

诗从载涂唱，赋为骋妍题。数听波涛辨，滔滔百仞溪。
黄觉东游
杨亿（宋代）

乡关迢遰数千里，场屋蹉跎二十年。三献犹垂卞和泪，几人先十祖生鞭。

风尘漫索长安米，禾黍全荒负郭田。关外贤豪遍投分，赵囊回日满金钱。
送继一郭处士
郑清之（宋代）

圣君如尧舜，岂无巢与由。
计然亦何慕，五湖一扁舟。
之人不久作，侧席思岩幽。
尝闻鹿何君，清芬彻凝旒。
重华锡嘉号，见一光林丘。
谁谓雅道息，竞风日悠悠。
脱冠挂神武，有士归乐州。
笑将金闺籍，猛博处士裘。
钧天为开颜，曰此夷逸俦。
大书继一字，虹光属奎娄。
宸章轶麟衮，正声出天球。
清名奖静退，下视古素侯。
睿谟先宅，姱节追前修。
况今辑众隽，丞弼登虞周。
明时乐閒暇，出处自不侔。
赤城宅仙子，登登方蓬洲。
君归访司马，坐忘春与秋。
方瞳照绿发，戏转黄河流。
烟雾肃逋客，隐者应辍耰。
欸乃辅行色，春风生柁楼。
静海寺佛阁
蔡羽（明代）

夜宿犹依白鹭洲，朝游忽到古城头。
江声不为行人伫，山色常含往代愁。
叶下碧栏萧走晚，马嘶红苑北门秋。
风流总是周南客，看海衔杯一倚楼。
同
刘敞（宋代）

百尺井底泉，激轮乍飞流。潺湲入庭户，宛转如奔虬。

主人三署郎，持节西南州。弃之卧故里，富贵安足留。

却埽长闭门，赢馀非所求。客来坐林下，樽酒相献酬。

未尝语朝市，馀事良悠悠。乃知独往意，不必山林幽。

衣冠多隽才，继踵公与侯。谁能悬其车，五十未白头。

嗟嗟贤大夫，此风可镇浮。为问三辅间，何如马少游。
食瓜呈知宗
王十朋（宋代）

荔子劳民疏伯游，蒲萄酿酒博凉州。何人传得东陵种，大胜家封万户侯。
颂古五十三首 其十三
释文礼（宋代）

堕脱知何处，凭君子细看。潮来无别浦，木落见他山。
和叶圣予山中韵
王柏（宋代）

赤脚忙晨炊，掉臂会清招。
相如僮御盛，浩然韁辔调。
遥指白云边，乘兴寻夷巢。
古殿金碧悄，玄冠彩翠销。
怪石壮熊卧，老树蟠龙腰。
清阴团野色，习习生凉飙。
悬崖斜断处，槎木成飞桥。
刺肤起霞晕，小小飞蚊骄。
日长诗思渴，香冽供山瓢。
清狂惊四座，浩气摩丹霄。
书岩苔碍笔，题叶攀柔条。
语默任人意，无庸发轻嘲。
醉落魄
张抡（宋代）

秋光莹彻。园林□□□□□。如何宋玉□□切。作赋悲凉，草木□□□。

□人自与□□□。长歌清啸无时节。瓮头且饮□如雪。不管春花，亦不管秋月。
次韵庭藻秋怀三绝因以见招 其三
周紫芝（宋代）

不见元龙少日豪，还将万事等秋毫。只今风味犹如许，醉看霜前斫两螯。
听郢客歌阳春白雪
欧阳衮（唐代）

寂听郢中人，高歌已绝伦。临风飘白雪，向日奏阳春。

调雅偏盈耳，声长杳入神。连连贯珠并，袅袅遏云频。

度曲知难和，凝情想任真。周郎如赏羡，莫使滞芳晨。
皇帝閤春帖子六首 其一
苏颂（宋代）

乘震司春令，先天布政经。人时颁凤历，农事视龙星。
和孔武仲金陵九咏 此君亭〈在华藏寺。
苏辙（宋代）

绿竹不可数，孤亭一倍幽。
色分岩石润，梢出涧松修。
雪节寒方见，春萌旱不抽。
故山多此物，长恨未归休。
溪傍梅花初开二首 其一
张嵲（宋代）

细挹幽香辨残雪，却惊寒谷独先春。慇勤为记春风面，他日重来是故人。
寄题刘渊甫可斋
曾丰（宋代）

君子无莫也无适，圣人毋固也毋必。
行藏视彼时所宜，去就惟吾义之适。
吾道难莫难于权，其惟孔子为能然。
胸中还未有孔子，宁堕于偏勿求全。
愿为孔子可斋志，四可犹须省三未。
孟子何当周文王，鲁男善学柳下惠。
哭翁诚之
徐照（宋代）

因识诗情性，为官亦是清。
吉人天不佑，直道世难行。
寄讽曾称菊，思归或上城。
赠余诗一轴，追和隔今生。
游云际寺，诸僧皆出，因过田家
杨万里（宋代）

游遍诸峰欲晚霞，倦投野寺觅煎茶。
更无一个残僧在，归路却投田舍家。
李问樵明府招同陶子方前辈孔培生太守暨杨心裁姚仲容两大令饮城南曹氏园 其一
陈廷黻（清代）

飞盖出重闉，咫尺城南园。丹甍隐林薄，高馆抗层峦。

藤架环曲栌，槿篱缭疏垣。开芳异金谷，野花何烂漫。

蹑梯缘石磴，旷焉俯平原。浮云敛野色，天地为之宽。

置身百尺上，凭风修羽翰。
南征
杜甫（唐代）

春岸桃花水，云帆枫树林。
偷生长避地，适远更沾襟。
老病南征日，君恩北望心。
百年歌自苦，未见有知音。
念奴娇 金陵怀古
徐燮（清代）

长江天堑，石头城、无数青山围垒。虎踞龙蟠人已远，往事都随流水。

燕子矶头，黄天荡外，白浪摇空起。英雄何在，山川满目垂泪。

堪叹贝阙珠宫，琼楼玉宇，半是黍离地。昔日繁华今寂寞，剩得几行青史。

雁叫秋云，乌啼江树，潮打空城闭。兴亡莫问，六朝陵树空翠。
念奴娇·中秋对月
文征明（明代）

桂花浮玉，正月满天街，夜凉如洗。风泛须眉并骨寒，人在水晶宫里。蛟龙偃蹇，观阙嵯峨，缥缈笙歌沸。霜华满地，欲跨彩云飞起。
记得去年今夕，酾酒溪亭，淡月云来去。千里江山昨梦非，转眼秋光如许。青雀西来，嫦娥报我，道佳期近矣。寄言俦侣，莫负广寒沈醉。(沈醉 一作：沉醉)
旸谷偶成
裘万顷（宋代）

爱日袪愁雾，微和散积阴。一窗尘外趣，万竹岁寒心。

士要崇清节，吾将老故林。抱琴聊一醉，何用觅知音。
试泉悦性山房
弘历（清代）

招提北首搆山房，松竹阴森四座凉。每试名泉知性悦，况当净域领秋光。

鱼如不翼飞云表，荷自无根茁峤傍。为涧为溪功德遍，谁知天半此源长。
画跃鲤送人
徐渭（明代）

鳞鬛不殊点额归，丰神却觉有风威。
不添一片龙门石，方便凡鱼作队飞。
感旧
晁说之（宋代）

林梢接手百花浮，昔与王孙倚小楼。
风物无情常自若，男儿何小不堪愁。
兰成只忆江南老，丞相难忘洛下游。
今日天涯送春泪，不堪更为种瓜侯。
荔枝 其二
刘攽（宋代）

锦筵火齐砌金柈，五月甘浆破齿寒。南国已随朱夏熟，北人犹指画图看。

烟岚不续丹樱献，玉座空悲羯鼓残。相见任誇双蒂美，多情莫唱水晶丸。
送瘳子晦倅湖还别四绝
陈淳（宋代）

紫阳门户耸参天，骈往纷来几计千。
谁立脚跟老弥笃，立溪原上有深传。
李坚甫净居杂题一十三首 其十三 北堂
文同（宋代）

净居都葺了，馀地盖斯堂。不用栽萱草，无忧可得忘。
晚步门外散怀
陆游（宋代）

大千沙界一浮沤，成坏元知不自由。
寓迹个中谁耐久？问君底事不归休？春陂欲雨黄鸦闹，晚渡无人白犊浮。
七十之年何啻足，戏凭药物小迟留。
壬寅重九不预会独游普门寺僧阁有怀子由
苏轼（宋代）

花开酒美盍不归，来看南山冷翠微。
忆弟泪如云不散，望乡心与雁南飞。
明年纵健人应老，昨日追欢意正违。
不问秋风强吹帽，秦人不笑楚人讥。
纳凉与陈生偶述 其一
周济（清代）

病妇𡰠卧床，屑屑问米盐。老夫眼昏眵，业业翻书签。

易观意岂悟，独到情各厌。一室尚为尔，何况飞与潜。
挽潘德夫左司
孙应时（宋代）

结发钦前辈，风流日渺然。
从今我邻邑，不见此癯仙。
揽辔范清韶，分符黄颍川。
江湖终白首，那得尽公贤。
西瓜
顾逢（宋代）

多自淮乡得，天然碧玉团。破来肌体莹，嚼处齿牙寒。

清敌炎威退，凉生酒量宽。东门无此种，雪片簇冰盘。
怀旧诗伤谢朓
沈约（南北朝）

吏部信才杰，文峰振奇响。
调与金石谐，思逐风云上。
岂言陵霜质，忽随人事往。
尺璧尔何冤，一旦同丘壤。
灵岩七咏 其四 灵龟泉
张雍（宋代）

山作灵龟势愿游，滴泉奔涌岂常流。谁当一的能知味，认取心源莫躁求。
九日閒居读陶诗有怀
吴泳（宋代）

閒意不在远，吾庐自成趣。
竹阴混午醉，菜甲疏晓露。
庭草更不混，树禽日相语。
每繙架上帙，旋读辄忘去。
佳友或会心，往往谈至莫。
以兹率为常，弥觉太多事。
却思对床眠，寻味所乐处。
湖心亭候月
黄渊（明代）

四窗欣大启，野水旷悠哉。天上亦多事，几星独蚤来。

烟辉疑远树，花气混香梅。待得宵深吐，光先掌上杯。
逍遥游(节选)
庄周（先秦）

北冥有鱼，其名为鲲。鲲之大，不知其几千里也；化而为鸟，其名为鹏。鹏之背，不知其几千里也，怒而飞，其翼若垂天之云。是鸟也，海运则将徙于南冥。南冥者，天池也。《齐谐》者，志怪者也。《谐》之言曰：“鹏之徙于南冥也，水击三千里，抟扶摇而上者九万里，去以六月息者也。”野马也，尘埃也，生物之以息相吹也。天之苍苍，其正色邪？其远而无所至极邪？其视下也，亦若是则已矣。且夫水之积也不厚，则其负大舟也无力。覆杯水于坳堂之上，则芥为之舟；置杯焉则胶，水浅而舟大也。风之积也不厚，则其负大翼也无力。故九万里，则风斯在下矣，而后乃今培风；背负青天而莫之夭阏者，而后乃今将图南。

蜩与学鸠笑之曰：“我决起而飞，抢榆枋而止，时则不至，而控于地而已矣，奚以之九万里而南为？”适莽苍者，三餐而反，腹犹果然；适百里者，宿舂粮，适千里者，三月聚粮。之二虫又何知？(抢榆枋 一作：枪榆枋)

小知不及大知，小年不及大年。奚以知其然也？朝菌不知晦朔，蟪蛄不知春秋，此小年也。楚之南有冥灵者，以五百岁为春，五百岁为秋。上古有大椿者，以八千岁为春，八千岁为秋。此大年也。而彭祖乃今以久特闻，众人匹之。不亦悲乎！

汤之问棘也是已：“穷发之北，有冥海者，天池也。有鱼焉，其广数千里，未有知其修者，其名为鲲。有鸟焉，其名为鹏。背若泰山，翼若垂天之云，抟扶摇羊角而上者九万里，绝云气，负青天，然后图南，且适南冥也。斥鴳笑之曰：‘彼且奚适也？我腾跃而上，不过数仞而下，翱翔蓬蒿之间，此亦飞之至也。而彼且奚适也？’”此小大之辩也。

故夫知效一官，行比一乡，德合一君，而征一国者，其自视也，亦若此矣。而宋荣子犹然笑之。且举世誉之而不加劝，举世非之而不加沮，定乎内外之分，辩乎荣辱之境，斯已矣。彼其于世，未数数然也。虽然，犹有未树也。夫列子御风而行，泠然善也，旬有五日而后反。彼于致福者，未数数然也。此虽免乎行，犹有所待者也。若夫乘天地之正，而御六气之辩，以游无穷者，彼且恶乎待哉？故曰：至人无己，神人无功，圣人无名。
滁州道中吊古　甲戌使荆藩之作
郭之奇（明代）

客路如寻幽，晓夕苍山下。出没原岫间，景物时堪写。

纵瞩遂忘疲，阴容忽中洒。历历眼前峰，奔青下绿野。

俯视但淼茫，墟里孤烟寡。日暮禽鸟喧，归飞乱揪槚。

临风怀昔贤，羁情易因惹。当日旧亭台，孰为主宾假。

冈陵有变迁，况于览胜者。浮沉千古事，客泪难多泻。

自顾远游身，悠悠驱我马。祇忆醉翁言，环滁皆山也。
送蔡挺代父之蜀
范仲淹（宋代）

朔风岂不寒，蜀道岂不难。
之子代亲行，万里心自安。
剑阁雪犹明，锦江春未阑。
到日必诗战，重登李杜坛。
咏槐
李复（宋代）

当年夹路绿参差，曾拥金舆拂羽旗。
得地偶逃斤斧幸，闻风非羽雪霜期。
犹残腊火燔空腹，时有惊雷起蠹枝。
想见妖灵占上象，龟山猎罢旧都移。
题元人名绘集锦卷 其五 马琬春山清霁
弘历（清代）

文璧山水得神韵，每逢佳处率图之。春山清霁名自署，为抚为淮非所知。

两峰南北如宾主，晴川一带天无涯。山房或有高士隐，烟村灯火随民宜。

一日之乐未可少，三日于耜惟其时。从来绘事贵取义，是图可补周人诗。
徐氏太淑人挽辞二首
杨万里（宋代）

赤矢生名族，乌衣媲德门。
萱堂登九秩，兰砌颔重孙。
乐饮占蛇日，翻随药兔魂。
一生参具叶，梦幻了无痕。
渔父
苏轼（宋代）

渔父笑，轻鸥举，漠漠一江风雨。江边骑马是官人，借我孤舟南渡。
冷泉亭
徐涓（宋代）

畏日炎炎烁太虚，倚栏冰雪冷生肤。百川万壑非无水，洗得人间热恼无。
依韵和工部兄雪五首 其二
葛胜仲（宋代）

排寒聊与酒交关，呈瑞应先自帝寰。初见同云迷六幕，渐惊飞鸟绝千山。

知酬素景风尘外，坐隔清游咫尺间。飞洒却羞来傍鬓，安仁年少不重还。
太息
陆游（宋代）

早岁元于利欲轻，但余一念在功名。
白头不试平戎策，虚向江湖过此生。
春日游龙门山寺
梅尧臣（宋代）

还邀二三子，共到凿龙游。
阴壑泉初动，春岩气欲浮。
竹藏深崦寺，人渡晚川舟。
始觉山风急，归鞍不自留。
征南口号
杜瑛（元代）

春早云南麦已黄，泸江蒸雾水如汤。马蹄半带阴山雪，变作人间六月凉。
建夷宫词十首 其八
张煌言（明代）

掖庭又说册阏氏，妙选孀闺足母仪。椒寝梦回云雨散，错将虾子作龙儿。
次韵孙子绍山矾
周紫芝（宋代）

造化出尤物，馀芳若为容。遥知补陀山，天香落岩风。

题评付大手，妙质烦天公。捧心陋嫫母，彼美唯孟庸。

但恐两无情，一笑花遂空。赖此绝世姿，堕君幽句中。

相识苦恨晚，著语今复仝。愿偕九畹兰，结根永相从。

可怜金钱花，亦荐白玉钟。勿遣倡条滋，乱我风露丛。
题赠乔佥事兼为乃翁封君寿
唐顺之（明代）

使君昂藏关西客，弱冠声名已籍籍。著书每欲准盘诰，作赋时能掷金石。

为郎几岁历金华，还闻建节度褒斜。锦水秋霜看避马，杜陵春草正思家。

君家住近谷口东，而翁亦有子真风。游宦勿言亲舍远，金牛元自接秦中。
赠普门上人（一作题普门上人房，一作刘长卿诗）
皇甫冉（唐代）

支公身欲老，长在沃州多。慧力堪传教，禅功久伏魔。

山云随坐夏，江草伴头陀。借问回心后，贤愚去几何。
九日和王仲锡宪长咏蝴蝶花限韵 其四
释今无（明代）

柔丽芳须懒未归，虚名似物亦轻微。宛疑神女阳台梦，澹著飞燕拂月衣。

漫欲随蜂收绿蕙，何须避雀隐青薇。王孙万里难藏恨，合伴芊芊草色菲。
昭台怨二首 其二
刘凤（明代）

玉舆行幸绝，朱陛暗青苔。不分恩成故，犹持宠自猜。

薄寒生碧雾，流叶下丹台。唾井终捐弃，清尘岂重回。
寄题万元享舍人园享七景·倚苕
杨万里（宋代）

何处苕溪好，请君来倚楼。
西山也驩喜，奔走入帘钩。
梦过三陵
梅尧臣（宋代）

梦过汉陵间，秋风石马闲。
当年侍臣泪，泣尽向三山。
宋初祀神州地祇三首 其一 降神用《静安》。
郊庙朝会歌辞（宋代）

膴膴郊原，茫茫宇县。画野分疆，禹功疏奠。灵祇是臻，豆笾祗荐。

幽赞皇图，视之不见。
寄前人二首 其二
赵抃（宋代）

古祠曾记祷灵神，旱雨滂沱救越人。大禹恩深无以报，我惟朝夕退藏身。
壶山四景图 其四
吴希贤（明代）

长河浩浩寒无潮，夜风吹雪声萧萧。平明日出耀晴彩，万树璚花犹未消。

湖南画管松篁里，锦帐氍毹人未起。湖北朱楼翠幕深，兽炭红炉酌香𨣞。

竹篱茅屋是谁家，瓦鼎敲冰自煮茶。布衣当年冷似铁，蹇驴随处吟梅花。

笑渠富贵总尘俗，一味清寒贫亦足。
书宝山寺壁
杨杰（宋代）

片帆曾渡谢家洲，屈指于今十九秋。沙鸟重归迷战岛，钓矶空在忆浮丘。

苍颜白发生新感，疏竹清风伴隽游。借问蓬莱山上月，停杯还记故人不。
奉和中书常舍人晚秋集贤院即事寄徐薛二侍御
钱起（唐代）

文星垂太虚，辞伯综群书。彩笔下鸳掖，褒衣来石渠。

典坟探奥旨，造化睹权舆。述圣鲁宣父，通经汉仲舒。

窗明宜缥带，地肃近丹除。清昼删诗暇，高秋作赋初。

露盘侵汉耸，宫柳度鸦疏。静对连云阁，晴闻过阙车。

旧僚云出矣，晚岁复何如。海峤瞻归路，江城梦直庐。

含毫思两凤，望远寄双鱼。定笑巴歌拙，还参丽曲馀。
大雪歌
陆游（宋代）

长安城中三日雪，潼关道上行人绝。
黄河铁牛僵不动，承露金盘冻将折。
虯须豪客狐白裘，夜来醉眠宝钗楼。
五更未醒已上马，冲雪却作南山游。
千年老虎猎不得，一箭横穿雪皆赤。
拏空争死作雷吼，震动山林裂崖石。
曳归拥路千人观，髑髅作枕皮蒙鞍。
人间壮士有如此，胡不来归汉天子。
青春
韩偓（唐代）

眼意心期卒未休，暗中终拟约秦楼。
光阴负我难相遇，情绪牵秦不自由。
遥夜定嫌香蔽膝，闷时应弄玉搔头。
樱桃花谢梨花发，肠断青春两处愁。
颂古四十首 其十
释守珣（宋代）

不是风兮不是幡，几人北斗面南看。祖师直下无窼臼，眼绽皮穿较不难。
一剪梅 向山草堂听雨
庄盘珠（清代）

侬欲留花不肯停。早也飘零。晚也飘零。衔泥燕子过空城，草忒青青。

树忒青青。

辗转罗衾梦未成。今夜三更。昨夜三更。残春不耐雨声声。

春也无情。雨也无情。
满江红（寿韩思机）
郭应祥（宋代）

七帙华年，这强健、人谁得似。还又见、设弧令旦，秋风生桂。教子已成森砌玉，弄孙仍得追风骥。更后堂、深处著婵娟，笙歌沸。

香叆篆，杯浮蚁。欢意洽，酡颜醉。有静中日月，闲中天地。不必亲扶灵寿杖，何须远挹浮丘袂。看蟠桃、著子又开花，三千岁。
又愁 其三
屠寄（清代）

震荡交州水气中，午时消息未全通。天边野火烧铜柱，海上浮云接贝宫。

南纪苍黄愁失鹿，北书荏苒怨飞鸿。艾山二月花如锦，剩有胡姬走玉骢。
悼亡百绝句 其五十一
许传霈（清代）

久谢铅华世俗装，洁身有物却初偿。今朝薰沐朝天去。

应带江南皂荚香。
题汉中嶓冢观高祖庙试剑石
李曾伯（宋代）

手袖干将射斗牛，当时天意在兴刘。
不劳游刃烹秦鹿，直以余锋剪楚猴。
将相岂烦加越砥，宽仁自足淬吴钩。
断蛇断石都休问，遗恨平城雨雪羞。
过能仁光孝寺欲访听老会府中速客遂不果入
陆游（宋代）

春日城南过宝坊，驰驱不得驻车箱。
高门临道净如拭，杰屋凌车势欲翔。
斋近钟鱼初送响，风微松桧自生香。
暂来堪笑忙如许，坐羡高人白昼长。
次韵谢武靖伯惠茉莉茶二首 其一
储巏（明代）

采采江南茉莉花，移根多在列侯家。清时幕府浑无事，羽扇纶巾自煮茶。
杂咏八首上礼部李侍郎。古剑
刘长卿（唐代）

龙泉闲古匣，苔藓沦此地。何意久藏锋，翻令世人弃。

铁衣今正涩，宝刃犹可试。倘遇拂拭恩，应知剸犀利。
寄江阴使君叔木叔
孙应时（宋代）

一麾遥驻水云间，闻说铃斋尽日间。
蝗似九江那敢近，珠於合浦定先还。
天人影乡从千古，贤哲功名正一斑。
且续醉翁丰乐记，莫将风月负君山。
酬吴季野见寄
王安石（宋代）

漫披陈蠹学经纶，捧檄生平祗为亲。
闻道不先从事早，课功无为取官频。
岂堪置足青冥上，终欲回身寂寞滨。
俯仰谬恩方自歉，惭君将比洛阳人。
宿翁灵舍幽居期赵紫芝不至
徐照（宋代）

江城过一雨，秋气入宵浓。
蛩响移砧石，萤光出瓦松。
月迟将近晓，角尽即闻钟。
又起行庭际，思君恨几重。
七月之望游皇藏峪露坐林间
张志勤（清代）

昔年曾过此，蹊径尚依然。久住应忘世，重来别见天。

卧游思枕簟，洗耳爱山泉。夜月凉如水，清光独自閒。
次韵周圣举四首 其一
汪藻（宋代）

斗酒相逢且缓觞，惜无妙曲恼周郎。愿吹江水添杯杓，不管春秋似许长。
畏虎行
刘黻（宋代）

於菟伏林薄，樵者远斤斧。
宁甘骨肉饥，毋蹈爪牙苦。
山居聚落消，十室九闭户。
形影自相吊，祝神为驱祸。
兽毒犹可逃，急征罄罍鬴。
依绿亭
黄庚（元代）

数椽潇洒瞰清漪，荡漾烟霏欲湿衣。
阑角寒光摇翡翠，檐牙倒影浸琉璃。
荷边鼓瑟游鱼听，柳外敲棋睡鹭飞。
洗尺红尘青眼客，临流何惜赋新诗。
送王君弼寺丞出守临邛
李流谦（宋代）

昔人帝城愿一入，君今翩翩去何亟。
向来一念君亲同，夜梦倚门人发白。
人生适意富贵齐，况是求归真得归。
江风饱帆不可挽，恰恰春好花浓时。
君於文字识源委，笔势逼人殊亹亹。
每来握臂相与言，我屡点头兴叹喟。
三年厌踏东华尘，听鸡走马常踆踆。
黑头使君岂不贵，腰间见绶我亦惊。
蜀吴相望八千里，到家遥想慈颜喜。
上堂跪觞下堂拜，应有辉光照庭戹。
白鹤胜峰记昔游，醉墨淋漓在上头，
君行有暇试寻觅，不知已扫黄泥不。
送唐左史纸墨
洪适（宋代）

黄山奇峰三十六，耸壑寿松多节目。真工曲突扫芳煤，介圭拱节陈玄玉。

浙河千里兹滥觞，万谷之皮捣冰霜。肌理细腻色白皙，蜀网剡藤难雁行。

使君来自岷峨麓，曾赋客卿朝奏牍。细字不作蝇头书，高文富有牛腰轴。

向来平步第一螭，勇退宛在番之湄。陶泓毛颖幸旅进，快写元和圣德诗。
逸民诗 其二
沙张白（清代）

元气礴千古，消否任小智。我观南亩农，人人尽高士。

力耕办赋税，养亲竭甘旨。知为职分宜，不识忠孝字。

三教皆可收，五伦独肫挚。与谷同没升，无从考姓氏。

高躅愧难跻，日夕勤企跂。
床前帐
曹勋（宋代）

蜀锦床前帐，四角垂香囊。
上有合欢带，下有双鸳鸯。
鸳鸯一分散，不得同所将。
弃捐箧笥里，谁惜旧时香。
苏幕遮·玉炉中
高道宽（元代）

玉炉中，烧丹药。锻炼三成，最上真个妙。海底龟蛇勤收捉。纳在壶中，炼就圆明觉。照无边，光灼灼。顺手拈来，直下长生勺。功行十分凭戒约。一对芒鞋，穿上踏云脚。
召赴天章阁观新刻仁宗御诗
韩琦（宋代）

天阁当年拂雾宣，紫皇端扆侍群仙。亲挥龙凤轩腾字，命继咸韶雅正篇。

劝酌屡行均圣宠，赐花中出夺春妍。玉峰光景都如旧，但睇宸章极泫然。
别方棠陵宪副三首 其二
王渐逵（明代）

灵洲注郁水，兰泽多方沚。所思在远道，念子不能已。

乔木多欺风，白日氛阴起。恩爱各有时，欢笑不可恃。

雄鸠鸣东岸，馀声应西渚。末路良独难，君子慎所履。

今日复何日，良朋集高轩。相燕举重杯，离合难具兼。

岂无品与肴，管丝罗其前。激歌动中怀，令我不能餐。

相别更相好，因之慷慨言。
祥符陵老许作先驰归闽因成伽陀赠别绍兴甲戌
张元干（宋代）

无量劫来几相见，莫话南州与北县。
居士向来业风吹，自合失北本来面。
今年坐夏在鹤林，许我先驰海舟便。
三山到日已秋深，且看山门骑佛殿。
观梅至花泾高端叔解元见寻
陆游（宋代）

春晴闲过野僧家，邂逅诗人共晚茶。
归见诸公问老子，为言满帽插梅花。
雪矶
释绍昙（宋代）

访戴归来就系舟，冻云凝锁玉花浮。渔蓑钓罢寻盟去，近岸不知飞白鸥。
国子吴检讨先茔四景之二 其一 枫桥月落
倪谦（明代）

吴江枫落水通桥，斜月将沉斗转杓。两岸秋声随籁发，半篷寒影带波摇。

渔舟乍起吹残火，估舶争开趁早潮。几度吟诗忆张继，钟鸣山寺夜迢迢。
望金陵行阙
范成大（宋代）

圣代规模跨六朝，行宫台殿压金鳌。
三山落日青鸾近，双阙清风紫凤高。
石虎蹲江蹯王气，玉麟涌地镇神皋。
太平不用千寻锁，静听西城打夜涛。
夏热昼寝感咏
苏舜钦（宋代）

盛夏日苦永，解带坐小轩。对案不能食，挥汗白雨翻。

轧轧过午景，宛转无由昏。偃卧一榻上，既觉复梦魂。

恬然世虑寂，时被苍蝇喧。睡味胜仙去，忽恍难具论。

晨事如隔日，半杂梦寐言。人生贵壮健，及时取荣尊。

夏禹惜寸阴，穷治万水源。栉沐风雨中，子哭不入门。

况复庸下者，不出强趋奔。奈何耽昼寝，懒惰守坏垣。

念昔年少时，奋迅期孤骞。笔下驱古风，直趣圣所存。

山子逐雷电，安肯服短辕。便将决渤澥，出手洗乾坤。

文章竟误身，大议谁周爰。捽首下牢狱，殗殗如孤豚。

法吏使除籍，其过祗一飧。宾朋四散逐，投窜向僻藩。

九虎口牙恶，便欲膏其蹯。上赖天子明，不使钳且髡。

此身自流浪，岂能济元元。天下无所归，泛舟旅江村。

春雨看秧稻，落日自灌园。殊乡寡朋友，孰辨石与琨。

卷藏经济术，强谈奉狙猿。閒困尚有待，不忍沈湘沅。

大暑昼闭户，一径恶草繁。出嫌乌啅噪，行见蛇蜿蜒。

蠹书徒盈箧，浊醪徒盈樽。谈笑谁可共，道义孰与敦。

终日对稚立，千里远弟昆。此心既无用，不寝徒自烦。

况兹昼景长，但厌枕簟温。北窗无纤风，返见赤日痕。

流光何辉赫，独不照覆盆。会当破氛祲，血吻叫帝阍。

烂尔正国典，旷然涤群冤。奸谗囚大幽，上压九昆崙。

贤路自肃爽，朝政不复浑。万物宇宙间，共被阳和恩。
清平乐·石头虎踞
史浩（宋代）

石头虎踞。骄虏何能渡。曾是六朝雄胜处。瑞绕碧江云路。当时霸国多贤。风流只解遗鞭。便好扬舲北伐，举头即见长安。
宜都朝京亭四首 其二
宋褧（元代）

清江水合浊江流，闻说瀰漫燕尾洲。想像秋风秋月下，登临不减岳阳楼。
拟青青陵上柏诗
鲍照（南北朝）

涓涓乱江泉。
绵绵横海烟。
浮生旅昭世。
空事叹华年。
书翰幸闲暇。
我酌子萦弦。
飞镳出荆路。
骛服指秦川。
渭滨富皇居。
鳞馆匝河山。
舆童唱秉椒。
棹女歌采莲。
孚愉鸾阁上。
窈窕凤楹前。
娱生信非谬。
安用求多贤。
万山潭作
孟浩然（唐代）

垂钓坐磐石，水清心亦闲。
鱼行潭树下，猿挂岛藤间。
游女昔解佩，传闻于此山。
求之不可得，沿月棹歌还。
懊恼曲效齐梁体（四首）
顾璘（明代）

小时闻长沙，说在天尽处。
人言见郎船，已过长沙去。
偈颂四十一首
释普宁（宋代）

拄杖子，无偏傥。
遍界不曾藏，通身无影像。
妖怪尽勦除，佛魔俱扫荡。
普天皇道无遮障。
赠张将领十六韵
徐照（宋代）

一载鄞江上，波平尘不飞。
屡成横槊句，密运若神机。
弓影盈秋月，剑光摇夕晖。
起身黄石地，成梦黑山薇。
府帅曾前席，君王拟解衣。
专鲈休在念，草木亦知威。
骨相封似贵，家乡衣锦归。
柳高戎壁峻，花近宅堂煇。
二妓吟霜竹，千金买宝鞿。
好文佳士致，起舞丽人围。
庭果丹顋润，官醪蜡脚肥。
胡琴音屈律，香篆气粉霏。
辅汉终成绩，逢刘亦有依。
儿男当富贵，得意似君稀。
圣恩顾问，独游月磴阁，直书其事应制
广宣（唐代）

禅居河畔无多地，来往寻春物正华。磴道上盘千亩竹，

栏干低正万人家。檐前施饭来飞鸟，林下行香踏落花。

自解刹那知佛性，不劳更喻几尘沙。
向景亭
刘攽（宋代）

四野川原多秀色，非因向著不能知。置亭高爽时来望，自此风光更属谁。
宿象浦驿记梦
赵抃（宋代）

曩岁阻风京口日，今离象浦复徘徊。姓江名静人何许，昨日依然入梦来。
装伯弜周先生手泽
董嗣杲（宋代）

桐溪恩上人，留遗盈束纸。
初疑龙蛇奋，不敢傲睨视。
呜呼汶阳龙，父子传心旨。
手泽落世间，枯尽几砚水。
言言关世运，字字穷物理。
悲风飒双鬓，涕泪挥不止。
思超汉魏高，人可晋唐似。
逸态出天然，凛若对英峙。
此时吟啸者，趺荡何可比。
卷舒手不停，光芒射桯几。
下取防六丁，急寘空谷里。
对客暮坐
刘诜（元代）

危坐高斋夕，东来喜友生。
空庭疏雨后，四壁乱蛩鸣。
烛至瓶花落，秋凉架药轻。
西头动刀尺，淡月上檐楹。
登上东门
韩维（宋代）

朝发上东门，回首望帝宅。
宫城镇大野，瀍洛去不息。
是时雨新霁，云物有佳色。
嵩峰如迎人，百里见晴碧。
平川邈如画，日照崖脚赤。
道傍公卿坟，鳌背鱼脩石。
苍苔剥文字，十五尚可识。
贤遇不复辨，零落同一迹。
薄暮桑榆风，空悲怀古客。
次韵王继学参政题美人图
朱德润（元代）

金殿风微拾坠红，题诗聊寄御沟东。芳情有意随流水，细字无心学断鸿。

别馆乍凉霜透幕，长门深夜月移宫。才情偶尔成佳配，不道《周南》有国风。
登南岳祝融峰
唐仲冕（清代）

炎精贯注出苍冥，颅骨嶙峋表赤灵。青玉坛边横半壁，朱陵台上辟重扃。

腾腾光焰争鹑火，冉冉烟霞落洞庭。独拄穹颠暗搔首，晚风聊与酹湘醽。
与范箕叟避暑西湖
苏过（宋代）

快哉楚王风，庶人安得共。西陂浩无价，不计吾侪用。

永日不可浩，穷居厌尘鬨。出门有佳诣，咫尺窥潭洞。

危楼俯木杪，大厦森高栋。户牖交梧楸，蒲荷接蘋葑。

闲持枕簟往，遽起江湖梦。醒然凉肺肝，习习吹衣动。

世间贱易得，清风谁与重。劳生不自觉，至乐那容众。

北窗与君享，世网念少纵。肉食固肥甘，轻尘没飞鞚。
赠孙郎中
郭祥正（宋代）

江潮夜涨北风恶，双橹喜逢溪岸泊。桂阳史君贤故人，借问慇勤吏来数。

浮桥倾危暗难渡，静枕不眠听晓角。平明自笑仆乘无，破帽赤髯行踸踔。

袖持漫刺前起居，屡叹穷愁手频握。婴儿连死瘦妻卧，病骨尚遭谗喙喙。

壮志消尽同寒灰，生事无涯委藜藿。男儿有命何足论，斗酒贳衣评旧学。

爱君新篇溢千楮，突兀寒宵见南岳。龙蛇千丈老松杉，霹雳一声挥电雹。

岂宜偃蹇处郎曹，固合透迤步台阁。天子聪明继尧舜，庙堂论道皆伊霍。

拔茅连茹收时才，尺寸高卑应不错。君驰亨路鹗横秋，我困污泥龟缩壳。
和杨同州寒食干坑会后闻杨工部欲到知予与
白居易（唐代）

往来东道千余骑，新旧西曹两侍郎。
家占冬官传印绶，路逢春日助恩光。
停留五马经寒食，指点三峰过故乡。
犹恨干坑敷水会，差池归雁不成行。
汉老弟寄诗三绝情见乎辞使人愈增离索之感依韵和其诗 其三
虞俦（宋代）

屋头鹊喜报佳音，雁足书来抵万金。一箸庖珍真念我，朝来食炙有牛心。
赠江华长老
柳宗元（唐代）

老僧道机熟，默语心皆寂。
去岁别舂陵，沿流此投迹。
室空无侍者，巾屦唯挂壁。
一饭不愿馀，跏趺便终夕。
风窗疏竹响，露井寒松滴。
偶地即安居，满庭芳草积。
酬赵菊庄
释元肇（宋代）

读来诗百首，清绝少如君。碧水有明月，青天无片云。

台山才一见，衡岳又相分。此处多回雁，新题到里枌。
觅茶
谢枋得（宋代）

茂绿林中三五家，短墙半露小桃花。
客行马上多春日，特扣柴门觅一菜。
驱车出东门
陈琏（明代）

驱车出东门，露华满衰草。天高鸿雁稀，木落秋风早。

佳人期不至，远隔关河道。日暮幽思多，芳尊共谁倒。

岁月去如流，人生几回老。驱车出东门，聊尔散隐忧。

赪霞烧广泽，红叶明素秋。风霜岁云暮，禾黍日已稠。

野老笑相语，亹亹情不休。幸生圣明世，谁能学幽求。
念奴娇 寄致政朱纪善先生
李昌祺（明代）

柳绵飞处，政和风淡荡，轻飘晴雪。忆杀故人千里外，客馆怕听啼鴂。

桂水危亭，虞山古庙，戟度同登谒。君归吾去，可怜辜负奇绝。

长是梦见风标，晨钟敲醒，无奈依然别。去岁鱼笺蒙远寄，惟写相思情切。

乞得闲身，看山玩水，著甚酬风月。只应诗酒，兴来还自怡悦。
再答二阕 其一
韩琦（宋代）

从来交分拟金兰，一纪前同陟道山。君畜高才终未偶，我居荣道独何颜。

邺台将卜全身退，洛宅先输任意闲。感旧倚楼空自叹，不如飞翼倦知还。
送南仪守黄中允
刘敞（宋代）

十年幕中客，万里海南州。命服仍朱绂，夸乡未白头。

山城时昼黑，岭水或西流。问道林多桂，王孙莫自留。
杂题四首
刘子翚（宋代）

残霞销暝色，新月长圆辉。
黄落树滋本，夜眠人息机。
沧洲白鸟歌
张方平（宋代）

水为都，云为庐，芙蓉帐，清盖车，霜裾雪襟素襜襦。

秋空清，秋雨晴，弋者不来渔翁去，孤翘群泳芦花汀。

往来东浦何容与，莫爱稻粱过西渚。渔翁布罗满葭下，潜教媒子来呼汝。

罥丝漠漠不可见，羽翰一挂脱不去。汝挂罗，媒子喜，更笑汝愚落他计。
元日平安道中
郑善夫（明代）

元日谁家蓝尾香，客身多病更殊方。每看儿女暂相慰，不见梅殊频欲狂。

扬州举目风景别，平安发舟冰雪妨。春光羞涩可肠断，况乃兵乱剩悲凉。
予近卜居孤山之下友人元敏以四绝见嘲遂依韵
释智圆（宋代）

所栖幽致异人寰，野艇秋归碧浪间。
残日淡烟凝望处，参差楼阁认孤山。
谢池春 其三
陆游（宋代）

七十衰翁，不减少年豪气。似天山、凄凉病骥。铜驼荆棘，洒临风清泪。

甚情怀、伴人儿戏。

如今何幸，作个故溪归计。鹤飞来、晴岚暖翠。玉壶春酒，约群仙同醉。

洞天寒、露桃开未。
江海
戴表元（宋代）

江海三秋古鄮城，山林百拙剡溪生。
归来乡国方为客，绝尽交游更畏名。
白帽管宁形熊丑，黄金季布语言轻。
荒斋竟日无人事，自作长歌寄好声。
开元乐
沈括（宋代）

鹳鹊楼头日暖，蓬莱殿里花香。草绿烟迷步辇，天高日近龙床。
次韵陈兹明五绝句
史弥宁（宋代）

南湖经雨绿弥漫，偏照诗人两眼寒。
一笑鸥边时独速，吟魂飞不到愁端。
二年十一月和暖如春上游观上苑召侍臣危素宋
魏观（明代）

深冬晴暖动逾旬，内苑游观诏侍臣。
五色庆云开凤尾，九重丽日绕龙鳞。
和鸾喜奉彤车御，式燕惭叨紫阁宾。
淑气已从天上转，人间无地不阳春。
新桥行
真德秀（宋代）

去年寿君时，清溪无梁涉者危。
今年寿君时，长虹卧波指可期。
珍材远林天发隐，文石象玉神效奇。
蛟龟为桥顷刻就，又似仙伯工娱嬉。
官自忧民民自乐，此事更属无穷思。
要须移此济川手，栋我王国无倾欹。
句
宗楚客（唐代）

竹町罗千卫，兰莛降两宫。（《海录碎事》）

七萃銮舆动，千年瑞检开。彩旗临凤阙，翠幕绕龟津。
次韵王子钦上元感事三首 其三
孙觌（宋代）

冰雪依春尽，云山发兴多。微吟愁独夜，小立伫斜河。

社鼓村村急，樵音处处歌。呼僮扫月榭，不饮奈明何。